বেসরকারি বিশ্ববিদ্যালয়ের শিক্ষার মান নিয়ে মঞ্জুরি কমিশনের সর্বশেষ প্রতিবেদনে প্রশ্ন তোলা হয়। ওই প্রতিবেদনে বলা হয়, কতিপয় বেসরকারি বিশ্ববিদ্যালয় থেকে পাস করা স্নাতকদের শিক্ষাগত যোগ্যতা প্রশ্নবিদ্ধ। উচ্চশিক্ষার ব্যাপক প্রসার ঘটলেও প্রত্যাশিত মান নিশ্চিত করা সম্ভব হয়নি। এসব বিশ্ববিদ্যালয়ের পরীক্ষা পদ্ধতি নিয়েও রয়েছে কমিশনের প্রশ্ন। বিশেষ করে কোর্স শিক্ষকই একমাত্র প্রশ্নপত্র প্রণেতা এবং উত্তরপত্র মূল্যায়নকারী হওয়ায় এই পদ্ধতির স্বচ্ছতা নিয়েও রয়েছে যথেষ্ট সন্দেহ। এসব বিশ্ববিদ্যালয় পরিচালনার জন্য বেসরকারি বিশ্ববিদ্যালয় আইন-২০১০ প্রণয়ন করা হলেও তা মানছে হাতেগোনা দু’একটি বিশ্ববিদ্যালয়। অধিকাংশ বিশ্ববিদ্যালয়ই আইনকে বৃদ্ধাঙ্গুলী দেখিয়ে চালাচ্ছে শিক্ষা কার্যক্রম। আইন অনুযায়ী প্রতিষ্ঠার সাত বছরের মধ্যে নিজস্ব ক্যাম্পাসে যাওয়ার বিধান থাকলেও কয়েকটি ছাড়া অধিকাংশ বিশ্ববিদ্যালয়ই পরিচালিত হচ্ছে ভাড়া করা এবং রাস্তার পাশে সংকীর্ণ জায়গার মধ্যে। বিশ্ববিদ্যালয়গুলোর আয়-ব্যয়ের ক্ষেত্রেও রয়েছে ব্যাপক লুকোচুরি। বেসরকারি বিশ্ববিদ্যালয় অলাভজনক প্রতিষ্ঠান হলেও অনেক বিশ্ববিদ্যালয়ের বোর্ড অব ট্রাস্টিজের চেয়ারম্যান থেকে শুরু করে পরিচালকরা প্রতিমাসেই বেতনসহ নানা খরচ দেখিয়ে একেকজন হাতিয়ে নিচ্ছেন লাখ লাখ টাকা। লক্ষ্য থাকছে না শিক্ষার্থীদের শিক্ষা উপকরণ ও অবকাঠামো, সুযোগ-সুবিধা বৃদ্ধিতে। ১৫ থেকে ২০ বছরের পুরনো অনেক বিশ্ববিদ্যালয় চলছে প্রো-ভিসি ও ট্রেজারার ছাড়া। আর নিজস্ব শিক্ষক না থাকায় খ-কালীন শিক্ষকই এসব বিশ্ববিদ্যালয়ের প্রধান ভরসা হয়ে দেখা দিয়েছে। ফলে শিক্ষার মান নিয়ে প্রশ্ন থাকছে সব মহলেই।